b'\n_START_ARTICLE_\nFerdinand Guillaume\n_START_PARAGRAPH_\nFerdinand Guillaume (19. toukokuuta 1887 Bayonne \xe2\x80\x93 3. joulukuuta 1977 Viareggio) oli Italian kansalaisuuden ottanut ranskalaissyntyinen mykk\xc3\xa4elokuvan koomikko._NEWLINE_Sirkusperheeseen syntynyt Guillaume ty\xc3\xb6skenteli pienest\xc3\xa4 pit\xc3\xa4en klovnina. Julius Antamoro palkkasi h\xc3\xa4net vuonna 1910 Cinesille, jossa h\xc3\xa4n teki pitk\xc3\xa4n Tontolino-komedioiden sarjan. Vuonna 1911 Guillaume esitti p\xc3\xa4\xc3\xa4osaa Cinesin ensimm\xc3\xa4isess\xc3\xa4 pitk\xc3\xa4ss\xc3\xa4 elokuvassa Pinocchio, josta tuli suuri menestys. Samana vuonna Guillaume siirtyi Pasqualille, jolle h\xc3\xa4n loi Polidor-nimisen komediahahmon. Vuonna 1914 h\xc3\xa4n perusti oman tuotantoyhti\xc3\xb6n Polidor Filmin. Guillaume ohjasi ja n\xc3\xa4ytteli perheenj\xc3\xa4sentens\xc3\xa4 kanssa yli sata lyhytt\xc3\xa4 Polidor-komediaa, joista vain muutamat ovat s\xc3\xa4ilyneet. Italian elokuvan kriisivuosina 1920-luvun alussa h\xc3\xa4n palasi n\xc3\xa4ytt\xc3\xa4m\xc3\xb6lle, mutta esiintyi 1930-luvun lopulta l\xc3\xa4htien j\xc3\xa4lleen elokuvien sivuosissa. 1950- ja 1960-luvuilla Guillaume teki muutamia nostalgisia rooleja muun muassa Federico Fellinin elokuvissa.'